Dynaaminen viuluduo konsertoi Seinäjoella | University of the Arts Helsinki – Uniarts.fi
Teho. rikkoo rajoja ja nostaa perinnettä esille
Taideyliopiston Sibelius-Akatemian Seinäjoen yksikön kevään konserttisarja jatkuu viuluduo Teho.n konsertilla 15. maaliskuuta. Teho. on yhtä aikaa rajoja rikkova ja perinnetietoinen yhtye, jonka musiikissa yhdistellään saumattomasti suomalaista pelimanniviulismia, norjalaista hallingia, ruotsalaista polskaa, bepopia, western swingiä ja uutta, itsesävellettyä kansanmusiikkia ryyditettynä ankaralla svengillä.
Duo voitti kesällä 2016 Valtakunnallisen Konsta Jylhä -kilpailun. Tässä yhteydessä tuomariston puheenjohtaja Hannu Saha kuvaili duoa seuraavasti: ”Teho.n muusikot tuntevat perinteen läpikotaisin. Raudanlujina, monipuolisina ammattilaisina he tekevät sillä mitä lystäävät ja pystyvät viemään musiikkia äärilaidasta toiseen.”
Teho.n molemmat jäsenet, Esko Järvelä ja Tero Hyväluoma ovat suomalaisen kansanmusiikkikentän kärkinimiä ja genrerajoja kaihtamattomia freelancer-muusikoita. Heillä on vuosien yhteissoittokokemus muun muassa suomalaisen kansanmusiikin vahvimman vientinimen, Frigg-yhtyeen riveistä ja he molemmat opettavat sivutoimisesti Sibelius-Akatemiassa. Yhtye julkaisi esikoislevynsä kesällä 2018.
Teho. 15. maaliskuuta, Still Standing Tapas Wine, Torikatu 9, Seinäjoki
Liput: 10/7 €